‘લિન્કન’ જેવી ફિલ્મ રિલીઝ થઈ હોય એ વર્ષમાં અને એવી જ ગુણવત્તા અને કુશળતા સાથે નિર્માણ કરાયેલી ‘ડીજેન્ગો’ ફિલ્મ રિલીઝ કરવામાં આવી હોય ત્યારે ‘આર્ગો’ નામની સામાન્ય, રોમાંચવિહીન, ધીમી ગતિની ફિલ્મને રાજકીય હેતુસર શ્રેષ્ઠ ફિલ્મનો ઑસ્કર પુરસ્કાર એનાયત થતાં હું થોડો વિચલિત થઈ ગયો હતો. તેથી જ્યારે મારા એક મિત્રે મને સી.આઇ.એ.નાં ઑપરેશનો પરનું સાચું કથાનક ધરાવતી ‘ચાર્લી વિલ્સન્સ વૉર’ ફિલ્મ જોવી જોઈએ એવું સૂચન કર્યું ત્યારે મને એમાં ઓછો રસ પડ્યો હતો. મને એમ લાગ્યું હતું કે આ પણ એ પ્રકારની ફિલ્મોમાંની જ હશે જેમાં અન્ય દેશને પરાજિત કરતા અમેરિકન નાયકવાદની જ કહાણી વર્ણવવામાં આવી હશે. હું ખોટો હોઈ શકું નહીં, પરંતુ ફિલ્મ જોયા પછી મને આશ્ચર્ય થયું કે જ્યારે આ ફિલ્મ રિલીઝ થઈ ત્યારે હું આ અદ્ભુત હીરાને જોવાનું કેમ ચૂકી ગયો! ચાર્લી વિલ્સન એક અમેરિકન કૉન્ગ્રસમૅન હતા (૧૯૭૨થી ૧૯૯૬ સુધી અમેરિકાના હાઉસ ઑફ રિપ્રેઝન્ટેટિવમાં ટેક્સસથી ૧૧ વખત ચૂંટાઈ આવ્યા હતા) જેઓ સી.આઇ.એ. દ્વારા એનાયત થતો ઑનર્ડ કલીગ અવૉર્ડ મેળવનારા પહેલા અમેરિકન નાગરિક બન્યા હતા. તેમની સિદ્ધિ નાનીસૂની નહોતી. આ માનવીને એકલા હાથે શીત યુદ્ધના યુગનો અંત લાવવાનું અને સોવિયેટ સંઘને વિભાજિત કરવાનું શ્રેય આપી શકાય.